作者：汪莘
词牌/韵律：沁园春

paragraphs: 春至伤春，秋至悲秋，谁在华胥。
叹谪仙才气，飞扬拔扈，渊明何事，慷慨欷歔。
自我少年，如今晚境，行半人间真有馀。
都休问，且一觞一咏，吾爱吾庐。
南皋境界何如。
舍明月清风谁与居。
望蓬山路杳，万株翠桧，方壶门掩，四面红蕖。
中有佳人，绰如姑射，一炷清香满太虚。
尘寰外，被鸣鸾报客，飞鹤传书。